## Pacients de l’Hospital La Fe i el Provincial de Castelló reben la primera vacuna experimental contra el càncer de pulmó

*** L’objectiu és esbrinar si és segur i eficaç reforçar amb una vacuna ARNm l’actual teràpia contra el càncer de pulmó de cèl·lules no xicotetes
* Es tracta d’una investigació clínica a escala mundial en la qual participa un centenar de pacients**

L’Hospital Universitari i Politècnic La Fe i el Consorci Hospitalari Provincial de Castelló han administrat ja la vacuna que s’està provant a escala internacional contra el càncer de pulmó de cèl·lules no xicotetes, és a dir, el tumor de pulmó més freqüent i principal causa de mortalitat per càncer en el món.

La vacuna que està en estudi és la BNT116, administrada sola o en combinació amb un altre medicament, el cemiplimab. La finalitat és esbrinar si la combinació de dos tipus d’immunoteràpia és segura i més efectiva que l’ús exclusiu de cemiplimab, que és la base de la teràpia actual.

“La vacuna té un disseny comparable al de les vacunes contra la COVID-19, és a dir, és una vacuna que conté sis diferents ARN davant de sis antígens tumorals. A través d’una porció de material genètic d’un virus s’introduïxen en l’organisme instruccions per a produir per les mateixes cèl·lules noves respostes immunes contra el tumor i augmentar al mateix temps les ja existents”, ha explicat l’oncòleg de La Fe i investigador de l’IIS La Fe Óscar Juan.

El cap de servici d’Oncologia Mèdica a l’Hospital Provincial de Castelló, Alfredo Sánchez, ha afegit que “a la ja coneguda alta probabilitat de benefici dels pacients alts expressors d’un biomarcador (PD-1), se suma en este assaig l’administració de la vacuna BNT116, l’objectiu de la qual és augmentar la resposta immunitària del pacient. La combinació de la vacuna amb l’anti pdl1, en este cas cemiplimab, pot augmentar les opcions de resposta i prolongació de supervivència en un subgrup de pacients amb càncer de pulmó avançat”.

En resum, segons ha remarcat el doctor Óscar Juan, “es tracta d’enfortir la resposta immune de la persona contra el tumor amb l’objectiu d’eliminar les cèl·lules tumorals d’una forma similar al que succeïx amb les malalties infeccioses, aconseguint respostes duradores i amb menor toxicitat en preservar les cèl·lules sanes a diferència de la quimioteràpia”.

**Un total de 55 centres mèdics**

La investigació la promou l’empresa farmacèutica Regeneron amb la col·laboració de BioNTechi es desenrotlla en 55 centres de Geòrgia, Alemanya, República de Corea, Taiwan, Turquia, els Estats Units i Espanya.

A Espanya hi ha oberts processos per a reclutar pacients a Barcelona, Madrid, Màlaga, Pamplona i la Comunitat Valenciana, en concret, a La Fe i l’IVO de València, i en el Consorci Hospitalari Provincial de Castelló.

Per a participar en la investigació, el pacient ha de complir amb uns requisits molt específics definits en l’assaig clínic, però a diferència d’altres estudis, en este s’explora l’eficàcia del tractament en diferents escenaris: des de la malaltia avançada (quan el càncer s’ha disseminat fora del pulmó) fins a altres estadis més precoços en què la possibilitat de curació és major.

En total, es preveu reclutar arreu del món un centenar de persones amb esta mena de càncer de pulmó; rebran el BNT116 mitjançant injecció intravenosa i el cemiplimab, amb infusió intravenosa cada tres setmanes.

El primer pacient de La Fe va ser tractat en novembre de 2023, i diversos pacients més han rebut des de llavors la vacuna. La investigació està previst que s’allargue fins a 2027.

Per al gerent del departament de salut València La Fe, José Luis Poveda, “la participació de La Fe en este prometedor assaig evidencia el compromís de l’hospital amb la investigació i el desenrotllament de nous tractaments per al càncer”.

En la mateixa línia s’expressa el gerent de l’Hospital Provincial de Castelló, Matías Real, que ha afirmat que esta investigació “dona accés als pacients a les opcions de tractament més avançades en càncer de pulmó”.

Fecha: 01/09/2024